जीप की टक्कर से गाय घायल
पशु चिकित्सकों की हड़ताल के चलते इलाज में हुई देरी
धामनोद | महेश्वर रोड पर शनिवार सुबह धामनोद से संजय नगर की तरफ जा रहे एक वाहन से गाय टकरा गई। टक्कर से गाय के मुंह पर जोरदार चोट लगी और वह बेहोश हो गई। काफी देर तक वाहन चालक और गोपालक झगड़ते रहे। पशु चिकित्सकों ने हड़ताल का हवाला देते हुए गाय के उपचार से इंकार कर दिया। बाद में एक अन्य चिकित्सक ने गाय का उपचार किया।
जानकारी के मुताबिक, संतोष पिता रमेश चौहान जीप (एमपी 09 बीडी 2470) से धामनोद से संजय नगर तरफ जा रहा था। तभी सामने से जा रहे मवेशियों के झुंड से एक गाय वाहन से टकरा गई। गाय के मुंह पर चोट लगी और वह गिर गई। टक्कर के बाद गोपालक पप्पू पिता कालिया नि. रामपुरा और चालक संतोष के बीच झगड़ा हुआ। बाद में गाय का इलाज कराने के लिए संतोष के राजी होने पर विवाद खत्म हुआ। पशु चिकित्सकों की हड़ताल के कारण गाय का इलाज करीब एक घंटे बाद हो सका। वहीं से गुजर रहे लायंस क्लब के सदस्य विजय नामदेव को घटना की जानकारी लगी और उन्होंने मंगल नगर नि. डाॅ. डीएल पाटीदार को गाय का इलाज करने का निवेदन किया। उनके मानने पर सभी दुर्घटनास्थल पहुंचे और गाय का उपचार शुरू हुआ। इस बीच हिंदू संगठनों से जुड़े संजय पांडे, राकेश पटेल, रवि पटेल आदि मौके पर पहुंचे और गाय के उपचार में मदद की।
bho_Deva hin_Deva hin_Deva hin_Deva